RO Jurnalul Oficial al Uniunii Europene C 114/11

Notificare în temeiul articolului 114 alineatul (4) din Tratatul privind funcționarea Uniunii Europene – Autorizare a menținerii unor măsuri naționale mai stricte decât dispozițiile unei măsuri a UE de armonizare

(Text cu relevanță pentru SEE)

(2018/C 114/06)

1. Prin scrisoarea din 10 noiembrie 2017, primită de Comisie la 14 noiembrie 2017, Danemarca a notificat acesteia din urmă intenția sa de a menține (1), în legislația daneză, dispozițiile naționale privind utilizarea nitriților ca aditivi în produsele din carne, cu toate că acestea diferă de dispozițiile din Regulamentul (CE) nr. 1333/2008 al Parlamentului European și al Consiliului (2). Ordinul nr. 1044 din 4 septembrie 2015 privind aditivii alimentari din alimente (BEK nr. 1044 af 04.09.2015, Udskriftsdato:25.09.2017, Fødevarerministeriet). Notificarea se referă la substanțele nitrit de potasiu (E 249) și nitrit de sodiu (E 250) (nitriți) din partea E a anexei II la regulament, categoria de alimente 8 (lista UE).

2. Limitele maxime au fost stabilite inițial în Directiva 2006/52/CE a Parlamentului European și a Consiliului (3). Directiva respectivă a fost adoptată de Parlamentul European și Consiliu la 5 iulie 2006 și se bazează pe articolul 95 din Tratatul CE (devenit articolul 114 din Tratatul privind funcționarea Uniunii Europene – TFUE). În ceea ce privește utilizarea nitraților și a nitriților în produsele din carne, directiva are drept scop stabilirea unui echilibru între, pe de o parte, efectele protectoare ale nitriților împotriva multiplicării bacteriei responsabile de producerea botulismului, boală care pune în pericol viața, și, pe de altă parte, riscul de formare a nitrozaminelor cancerigene din cauza nitriților prezenți în produsele din carne, în conformitate cu avizul științific oferit de Autoritatea Europeană pentru Siguranța Alimentară (EFSA) și de Comitetul științific pentru alimentație (SCF). Directiva 95/2/CE a Parlamentului European și a Consiliului (4), astfel cum a fost adoptată inițial, a stabilit limitele maxime reziduale pentru nitriți și nitrați în diferite produse din carne. În schimb, Directiva 2006/52/CE a introdus principiul, recomandat într-un aviz EFSA din 2003, conform căruia controlul nitriților ar trebui reglementat prin cantitățile maxime de nitrit de potasiu (E 249) și nitrit de sodiu (E 250) care pot fi adăugate în cursul procesului de producție a produselor din carne. Aceste cantități sunt de 150 mg/kg pentru produsele din carne în general și de 100 mg/kg pentru produsele din carne sterilizate. În mod excepțional, Directiva 2006/52/CE prevede limite maxime reziduale pentru anumite produse din carne fabricate prin metode tradiționale, în cazul cărora nu se pot controla cantitățile adăugate din cauza procesului de producție tradițional. Excepția menționată mai sus a fost transferată în noua listă a Uniunii care conține aditivii alimentari autorizați pentru utilizarea în produsele alimentare și condițiile de utilizare, inclusă în anexa II la Regulamentul (CE) nr. 1333/2008 prin Regulamentul (UE) nr. 1129/2011 al Comisiei (5).

3. Ordinul danez nr. 1044 permite adăugarea nitritului de potasiu (E 249) și a nitritului de sodiu (E 250) în produsele din carne numai în măsura în care cantitățile adăugate nu depășesc anumite limite specifice. În funcție de produs, aceste cantități maxime sunt de 0, 60, 100 sau 150 mg/kg Spre deosebire de Regulamentul (CE) nr. 1333/2008, dispozițiile daneze nu conțin excepții de la principiul stabilirii cantităților maxime adăugate pentru nitriți și nu permit, prin urmare, introducerea pe piață a anumitor produse din carne tradiționale provenite din alte state membre. În ceea ce privește aplicarea limitelor de 0 și 60 mg/kg, legislația daneză conține, în plus, în cazul anumitor produse din carne, limite mai reduse, în comparație cu regulamentul, pentru cantitățile de nitriți adăugate.

4. Dispozițiile daneze sunt, prin urmare, mai stricte decât Regulamentul (CE) nr. 1333/2008 în ceea ce privește adăugarea nitriților în produsele din carne.

5. Regatul Danemarcei consideră că, spre deosebire de Regulamentul (CE) nr. 1333/2008, dispozițiile daneze actuale sunt în deplină conformitate cu avizul emis de EFSA (6), conform căruia siguranța produselor din carne în general poate fi asigurată prin adăugarea a 50 mg de nitrit per kg de produs. De asemenea, Danemarca subliniază faptul că, prin cantitățile maxime adăugate mai scăzute stabilite în dispozițiile daneze, se reduce și mai mult riscul pe care îl prezintă nitrozaminele, care reprezintă principala sa preocupare. Danemarca evidențiază faptul că, deși normele care prevăd limite mai scăzute pentru nitriții care pot fi adăugați în produsele din carne se aplică de mai mulți ani, aceste norme nu au creat niciodată probleme în ceea ce privește conservarea produselor în cauză, precum și că Danemarca are o rată foarte scăzută de botulism în comparație cu alte state membre și că nu s-a înregistrat niciun caz provocat de produse din carne din 1980. Cele mai recente date furnizate de Danemarca arată că evoluția modelelor de consum nu s-a schimbat în mod semnificativ de la Deciziile 2010/561/UE (7) și (UE) 2015/826 (8) ale Comisiei. Consumul de carne al danezilor este în continuă creștere, inclusiv consumul de mezeluri cu adaos de nitriți, iar importurile de produse din carne din alte state membre cresc la rândul lor.

6. În 2014, Comisia a finalizat un studiu documentar privind monitorizarea punerii în aplicare de către statele membre a normelor UE privind nitriții. Studiul s-a bazat pe răspunsurile la un chestionar, care a fost transmis tuturor statelor membre. El a arătat că, cu unele excepții, cantitatea uzuală de nitriți adăugată în produsele din carne nesterilizate este mai mică decât cantitatea maximă admisă de UE, dar mai mare decât limitele impuse de Danemarca. S-a concluzionat că ar trebui examinată mai în detaliu posibilitatea revizuirii limitelor maxime actuale pentru nitriți. Prin urmare, Comisia a lansat un studiu ad-hoc, finalizat în ianuarie 2016, privind utilizarea nitriților de către industrie și necesitatea lor în diferitele categorii de produse din carne, inclusiv privind protecția împotriva bacteriei Clostridium botulinum. Pe baza datelor colectate în cadrul unei analize a literaturii de specialitate, al unui studiu și al unui atelier de lucru la nivel de experți organizat cu ocazia acestui studiu, s-a constatat că există posibilitatea revizuirii limitelor maxime de nitriți autorizate în prezent. În plus, Regulamentul (UE) nr. 257/2010 al Comisiei (9) prevede că EFSA trebuie să reevalueze siguranța utilizării nitriților. EFSA a emis, la 15 iunie 2017, un aviz științific cu privire la reevaluarea nitritului de potasiu (E 249) și a nitritului de sodiu (E 250) ca aditivi alimentari (10). EFSA a fixat doza zilnică acceptabilă (DZA) pentru ionul de nitrit la 0,07 mg/kg de greutate corporală pe zi și a precizat că expunerea populației la nitriți rezultată din utilizarea lor ca aditivi alimentari nu depășea DZA, în timp ce la copii, la vârful percentilei, această valoare era depășită ușor. Cu toate acestea, dacă se iau în considerare toate sursele de expunere la nitriți prin alimentație (aditivii alimentari, prezența naturală și contaminarea), DZA ar fi depășită la sugari, copii de vârstă mică și copii la expunere medie și la persoanele din toate grupele de vârstă la cea mai mare expunere. Expunerea la nitrozaminele endogene a fost considerată ca prezentând motive de îngrijorare scăzută, dar au existat unele preocupări cu privire la expunerea la nitrozaminele exogene. În avizul EFSA se afirmă, de asemenea, că sunt necesare mai multe cercetări pentru a se clarifica incertitudinile și a se remedia lipsa de cunoștințe și că nu se poate face o distincție clară între nitrozaminele formate din nitriții adăugați în limitele autorizate și cele care se găsesc în matricea produsului alimentar fără adaos de nitriți externi. Studiile epidemiologice au scos la iveală anumite elemente care stabilesc o legătură între (i) nitriții din alimente și cancerul gastric și (ii) asocierea dintre nitriți și nitrați din produsele din carne prelucrată și cancerul colorectal și au demonstrat că există o legătură între N-nitrozodimetilamina preformată și cancerul colorectal. Concluziile studiului documentar desfășurat în statele membre, studiul ad-hoc privind utilizarea nitriților de către industrie, reevaluarea efectuată de EFSA și datele raportate de Danemarca permit Comisiei să continue să reflecteze asupra unei eventuale revizuiri a limitelor maxime de nitriți.

7. Comisia va analiza această notificare în conformitate cu articolul 114 alineatele (4) și (6) din TFUE. Articolul 114 alineatul (4) prevede că, în cazul în care, după adoptarea unei măsuri a UE de armonizare, un stat membru consideră necesară menținerea unor dispoziții de drept intern mai stricte, justificate de cerințele importante prevăzute la articolul 36 din TFUE sau referitoare la protecția mediului ambiant ori a mediului de lucru, acesta adresează Comisiei o notificare, indicând motivele menținerii acestor dispoziții. După notificarea dispozițiilor daneze, Comisia are la dispoziție șase luni pentru a le aproba sau a le respinge. În această perioadă, Comisia verifică dacă menținerea dispozițiilor daneze este justificată de cerințe importante prevăzute la articolul 36 sau referitoare la protecția mediului, dacă acestea nu constituie un mijloc de discriminare arbitrară sau o restrângere disimulată a comerțului și nu creează un obstacol inutil și disproporționat în calea funcționării pieței interne.

8. Orice parte care dorește să comunice observații în legătură cu această notificare trebuie să le trimită Comisiei în termen de 30 de zile de la publicarea prezentei notificări. Observațiile trimise după expirarea acestui termen nu vor fi luate în considerare.

9. Informații suplimentare privind notificarea Danemarcei se pot obține de la: Comisia Europeană Direcția Generală Sănătate și Siguranță Alimentară DG SANTE – Unitatea E2 Tehnologii de prelucrare a alimentelor și alimente noi Jiri Sochor Telefon: +32 22976930 jiri.sochor@ec.europa.eu

(1) A fost acordată o autorizație de 3 ani prin Decizia (UE) 2015/826 a Comisiei (JO L 130, 28.5.2015, p. 10).

(2) Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (JO L 354, 31.12.2008, p. 16).

(3) Directiva 2006/52/CE a Parlamentului European și a Consiliului din 5 iulie 2006 de modificare a Directivei 95/2/CE privind aditivii alimentari, alții decât coloranții și îndulcitorii, și a Directivei 94/35/CE privind îndulcitorii care trebuie utilizați în produsele alimentare (JO L 204, 26.7.2006, p. 10).

(4) Directiva 95/2/CE a Parlamentului European și a Consiliului din 20 februarie 1995 privind aditivii alimentari, alții decât coloranții și îndulcitorii (JO L 61, 18.3.1995, p. 1).

(5) Regulamentul (UE) nr. 1129/2011 al Comisiei din 11 noiembrie 2011 de modificare a anexei II la Regulamentul (CE) nr. 1333/2008 al Parlamentului European și al Consiliului de stabilire a unei liste a Uniunii a aditivilor alimentari (JO L 295, 12.11.2011, p. 1).

(6) The EFSA Journal (2003) 14, 1-31, The effects of Nitrites/Nitrates on the Microbiological Safety of Meat Products (Efectele nitriților/nitraților asupra siguranței microbiologice a produselor din carne).

(7) Decizia Comisiei 2010/561/UE din 25 mai 2010 privind dispozițiile naționale notificate de Regatul Danemarcei în ceea ce privește adaosul de nitriți în anumite produse din carne (JO L 247, 21.9.2010, p. 55).

(8) Decizia (UE) 2015/826 a Comisiei din 22 mai 2015 privind dispozițiile naționale notificate de Danemarca referitoare la adaosul de nitriți în anumite produse din carne (JO L 130, 28.5.2015, p. 10).

(9) Regulamentul (UE) nr. 257/2010 al Comisiei din 25 martie 2010 de stabilire a unui program de reevaluare a aditivilor alimentari autorizați în conformitate cu Regulamentul (CE) nr. 1333/2008 al Parlamentului European și al Consiliului privind aditivii alimentari (JO L 80, 26.3.2010, p. 19).

(10) EFSA Journal 2017;15(6):4786.